
     Lelki utunk


    Ha a lelki életünkre vonatkoztatjuk, az út, utazás metaforája egyaránt lehet hasznos és félrevezető is. Hasznos, mert kifejezi, hogy a spiritualitás lényege egy folyamat – a változás folyamata, de félre is vezethet, mert figyelmen kívül hagyja a tényt, hogy már most is azok vagyunk, akivé válni szeretnénk, és már most is ott vagyunk, ahová megérkezni szeretnénk – Istenben. Ezt felismerve az utazás valós természetét is megérthetjük: nem a teljesítmény, hanem az ébredés útja ez, nem a spirituális eredményeké, hanem a lelki tudatosságé.


    Ugyanakkor két nagyon jó indokot is találhatunk arra, hogy lelki életünket egyfajta utazásként írjuk le. Először is ezt támasztják alá a tapasztalataink. Mindnyájan tisztában vagyunk azzal, hogy a lelki úton elinduló én az út végeztével már nem ugyanaz az én. Az identitásunkban és az öntudatunkban – vagyis önmagunk értelmezése és az életutunk belső megélése terén – végbemenő változások olyan mélyrehatóak, hogy leginkább transzformációként, átalakulásként értelmezhetjük őket. Ugyanez a szeretetre való képességünkről, valamint az akaratunk és a vágyaink működéséről is elmondható.


    Másodszor, a lelki utazás egy bizonyos ösvény követését jelenti, tehát a lényege nem valamiféle hitrendszer elfogadása, hanem az életünkre jellemző gyakorlat. Ezen az ösvényen végighaladva járulunk hozzá saját átalakulásunkhoz. Így vezet az utunk Istenbe, és ezen az úton járva fedezzük fel, hogy voltaképpen már most is Istenben vagyunk, sőt mindvégig benne voltunk. Így arra épül az identitásunk, az öntudatunk és az egész életünk, hogy az énünk Istenben és Isten énje bennünk van. A keresztény spiritualitás azt jelenti, hogy magunkra öltjük Krisztus értelmét és lelkületét, miközben felismerjük, hogy ő a lényünk legmélyebb igazsága. Megelevenítjük magunkban Krisztust, és teljes valónkkal mélyen emberivé válunk. Isten értelmén és lelkületén keresztül tapasztaljuk meg a világot, így reagálunk rá, miközben igazodunk nagy átalakító tervéhez, amelynek során mindent újjátesz Krisztusban. Így válunk részesévé Isten életének.


    Ez a trilógia egy alapvető keresztény fogalom, az önmagunkról való lemondás gyakorlati megvalósítását mutatja be. Hogyan fakad ez a lemondás a tökéletes szeretetre adott válaszból? Milyen változásokat okoz az identitásunkban, az akaratunkban és a legmélyebb vágyainkban? Mindegyik kötet e három szál valamelyikével foglalkozik, azt is bemutatva, miként fonódnak össze. Együtt alkotnak egy kézikönyvet, és szolgálnak útmutatóul számunkra lelki utunk során, miközben lassan, de valóságosan magunkévá tesszük Isten értelmét és lelkületét.


    A Lelki utunk trilógia részei:


    •Szeretet és önfeladás: Mit jelent teljesen rábízni magunkat Istenre?


    •Az önismeret ajándéka: Szent hívás valódi énünk felfedezésére


    •Ráhangolódás Isten akaratára: Hogyan válnak emberi vágyaink mennyei célokká?

     Ajánlás


    Loyolai Szent Ignác – akire David Benner gyakran utal ebben a hasznos könyvében – a tizenhatodik században alkotta meg az egyháztörténet első formálisan kidolgozott lelkigyakorlatát. Lelkigyakorlatok című rövid kézikönyvében leírja, milyen szempontok alapján különböztethetjük meg az életünkben munkálkodó erőket, hogy a számos egymásnak ellentmondó hang (a világ, a test és az ördög hangja) zajában is képesek legyünk meghallani Isten szavát.


    Habár David Benner könyve utolsó fejezetében szintén ismertet néhány alapelvet, amelyek segítségünkre lehetnek ezeknek a hangoknak a megkülönböztetésében, fő témája, ahogyan a címben is utal rá, az Isten akarata utáni vágyakozás. A megkülönböztetésnek ugyanakkor nagyon is feltétele a megfelelő beállítottság, a belső készség. Az ignáci lelkigyakorlat is úgy épül fel, hogy ebbe a nyitott, figyelmes, vágyakozó állapotba juttassa el az embert, amely a valódi tisztánlátás előfeltétele.


    David Benner, lévén pszichológus és lelki vezető egy személyben, egyedülálló szemlélettel segít a modern kor imádkozó emberének megérkezni ebbe a befogadásra kész, a tisztánlátást lehetővé tevő állapotba. Azt állítja, „Isten országa és az én országa közül kell választanunk”, majd elmagyarázza, milyen sokféle módon eshetünk az én csapdájába, és milyen sok szempontból az ellenkultúra része manapság az Isten országa melletti döntés. A saját és az általa vezetettek életéből vett számtalan példa révén segít megértenünk a dilemmákat, amelyekkel a választás pillanatában szemben találjuk magunkat.


    Benner forrásai a szó legnemesebb értelmében ökumenikusak. A múlt és a jelen spirituális irodalmának számtalan nagy mesterét idézi, gondosan egyensúlyozva a hagyomány és a kortárs gondolkodás között, felidézve például azt a tényt, hogy maga Loyolai Szent Ignác is a „vezérelv és alapigazság” ismertetésével kezdi művét, tudtunkra adva, mi az ember egyetlen célja: hogy „Istenünket dicsérje, és… ezek által üdvözítse lelkét”.1 A világon minden más azért van és arra rendeltetett, hogy ezt a célt szolgálja. Ignác nem állítja, hogy ez könnyen elérhető, hiszen az egész lelkigyakorlat ebbe a lelkiállapotba hivatott eljuttatni a hívőt. Úgy vélem, David Benner pontosan ugyanezt hirdeti mai nyelven: arra hív bennünket, hogy az én országa helyett Isten országát válasszuk.


    Thomas H. Green, SJ


    jezsuita szerzetes pap, lelkiségi író

     Előszó


    AKAROM ISTEN AKARATÁT


    Hónapokon át próbáltam ellenállni a késztetésnek, hogy megírjam ezt a könyvet. Úgy gondoltam, eleget írtam már az emberi akaratról és az önfeladásról, szívesen fordultam volna új témák felé. Bele is kezdtem egy másik kötetbe, de nem voltam elégedett az iránnyal, és belső nyugtalanság gyötört. Nyilvánvalóan a saját elképzeléseimet követtem, a magam akaratos tervezése és elszántsága irányított. A helyzet újra rámutatott a szomorú igazságra: az önrendelkezés és irányítás iránti vágy még mindig erősen él bennem, és Istené helyett megrögzötten a magam akaratát részesítem előnyben.


    Bárcsak mindig arról írhatnék, amit már sikerült megtanulnom, amit egyszer s mindenkorra magam mögött hagytam! Azonban a tapasztalat azt mutatja – és ez szerintem általában is igaz az ember lelki útjára –, hogy földi életünk során soha nem tudunk igazán felülkerekedni a múltbeli nehézségeinken és küzdelmeinken. A keresztény lelkiség és fejlődés útja sohasem egyenes, gyakran – sőt újra meg újra – vissza kell térnünk olyan területekre, ahol már korábban is megfordultunk.


    Mindnyájunk számára természetes, hogy a „saját fejünk után” megyünk. Az egocentrikusság és az életünk feletti kontroll igénye hozzátartozik az emberi lélek alapvető dinamikájához. Tudjuk, hogy alá kellene vetnünk magunkat Isten akaratának, és talán őszintén vágyunk is erre, a legtöbben mégis ellenállhatatlan késztetést érzünk a saját akaratunk érvényesítésére. Halljuk, hogyan imádkozik Jézus a Gecsemáné-kertben – „ne úgy legyen, ahogyan én akarom, hanem amint te” –, mi mégsem tudjuk őszintén kimondani ugyanezt.


    Ez a könyv a trilógia előző két kötetében – Szeretet és önfeladás és Az önismeret ajándéka – található gondolatok kibővítése.2 Nem sok értelme lenne megadnunk magunkat Isten akaratának, ha nem lennénk meggyőződve irántunk való mély szeretetéről. Az önfeladásunk azonban korántsem teljes, ezért ki kell bontanunk a Krisztusban elrejtett valódi énünk ajándékát is, hogy végül szemernyi kétségünk se maradjon az isteni akarat megbízhatóságával kapcsolatban. Ahhoz, hogy megtanuljuk előnyben részesíteni Isten akaratát a sajátunkkal szemben, és felfedezhessük az ő országában rejlő identitásunkat és beteljesedésünket, elengedhetetlen mélyen és személyesen megismernünk a szeretetet. Egyedül így lehetséges nemcsak az akaratunkkal, hanem egész lényünkkel is Istent választanunk.


    A gond csak az, hogy amikor nem a saját kívánságunk és annak azonnali teljesülése mellett próbálunk dönteni, a legtöbben az akaraterőnkre és az eltökéltségünkre építünk, így viszont Isten akaratának választását nem boldog önfeladásként, hanem görcsös erőlködésként éljük meg. Ahelyett, hogy követnénk a szívünket a bővelkedő élet forrásához, szigorú diétára fogjuk magunkat.


    A másik probléma, hogy azt feltételezzük: Isten akaratát megismerni, nem pedig választani nehezebb, vagyis nem arra fókuszálunk, amire kellene, és kizárólag nagyobb döntéseknél keressük az ő vezetését. Nem vesszük észre, hogy az akadályozó tényező nem Isten útjának felismerése, hanem annak a meggyőződésnek a hiánya, hogy Istent választani azt jelenti: az életet választani.


    Habár a lelki utunkon valóban fontos szerepet játszanak a döntéseink, a következőkben látni fogjuk, hogy döntéshozatalunk mikéntje gyakran legalább annyira lényeges, mint az eredménye. Krisztus követéséhez nem elég az akaraterő, az elhatározás és az önfegyelem. Az akaratunk olyan szorosan összefonódik a vágyainkkal, hogy ha át szeretnénk azt adni Krisztusnak, előbb a szívünket kell megkapnia.


    Az első lépés ahhoz, hogy a szívünk és az akaratunk összhangba kerülhessen Isten szándékával és akaratával, az, hogy megértsük a velünk született akaratosságunk és az Istentől ajándékul kapott hajlandóság közötti különbséget. Az első három fejezet ennek a különböző oldalait járja körül. Az első fejezetben az akaratosság sötét oldalát és az önfegyelem hátulütőit vizsgáljuk meg. A második fejezetben az én uralmára és az Isten országára jellemző döntéshozatalt vetjük össze egymással, a harmadikban pedig az Isten országára jellemző életről szerzett ismereteinkre építve azt kutatjuk, miként formálódhat át a szeretet hatására az akaratunk és a döntéshozatalunk.


    A következő három fejezetben megvizsgáljuk, mit jelent Istent választani. A negyedik fejezetben azt tanuljuk, hogyan lehetünk nyitottak és figyelmesek az előttünk is nyitott és jelen lévő Isten előtt. Az ötödikben megpróbáljuk megérteni, hogyan akarhatjuk Isten útját, nemcsak fejben elhatározva, hanem szívünkből kívánva azt, míg a hatodik fejezetben megvizsgáljuk, milyen szerepet játszik a keresztünk felvétele az Istent előnyben részesítő választásainkban. Végül pedig a hetedik fejezetben összeérnek a szálak: rátekintünk, milyen folyamat mentén használjuk a megkülönböztetés képességét, nemcsak fontos döntéshelyzetekben, hanem a mindennapi életben is.


    Isten akaratára vágyakozni puszta elhatározásból és akaraterőből elérhetetlen cél. Amint látni fogjuk, csak akkor valósulhat meg, ha olyannyira Isten közelében létezünk, hogy a szívünk az övével egy ritmusban lüktet. Ekkor és csak ekkor leszünk képesek őszintén kimondani: „Legyen meg a te akaratod, amint a mennyben, úgy a földön is.” Ekkor és csak ekkor fakadhat ez az imádság a szívünk legmélyéről.


    Talán az olvasó is hozzám hasonlóan érzi magát: mintha valamicskét már felfogott volna Isten mélységes szeretetéből, mégis ellenáll a teljes önfeladásnak. Talán – mint én is – azt veszi észre magán, hogy megpróbálja bevonni Istent a terveibe ahelyett, hogy rábízná a terveit és a tervezés folyamatát. Talán már volt része a szabadság élményében, amelyet az élet folyóján – vagyis Istenben – való lebegés jelent, ideje nagy részében mégis árral szemben úszik. És talán abban is egyetért velem, hogy az irányításért folyó küzdelem a lelki harcunk egyik legelkeserítőbb és legkimerítőbb része.


    Jézus az egyetlen, aki egész életében teljesen átadta magát Isten szerető akaratának. Egyedül ő ismeri az élet folyóján – azaz Istenben – való lebegés adta tökéletes szabadságot és beteljesülést. Egyedül ő képes kiszabadítani bennünket az autonóm akarat fogságából, és csak ő vezethet el az Istenben elrejtett szabadsághoz és beteljesüléshez. Azért imádkozom mindkettőnkért – az olvasóért és magamért –, hogy az előttünk álló közös úton megtanuljuk az ő útját választani a sajátunk helyett.


    Pünkösd


    Hamilton, Kanada

    1.Az emberi akarat


    Az Isten akaratáról szóló könyvek többsége olyan feltételezésen alapul, amiben én már nem hiszek: eszerint nagyjából úgy kellene döntenünk Isten akarata mellett, ahogyan újévi fogadalmakat teszünk. Ez hibás feltevés, amely meggyőződésem szerint súlyos lelki következményeket von maga után.


    Gondoljunk csak bele, hogyan szoktuk elhatározni magunkat újévkor! Először is felismerjük, hogy az életünk valamelyik területén változásra van szükségünk: több mozgás, több imádkozás, kevesebb harag, kevesebb étel, több szabadidő, vagy valami hasonló. Ezután a fogunkat összeszorítva, minden erőnkkel igyekszünk kitartani a döntésünk mellett. Röviden, az akaraterőnkre támaszkodva próbálunk egyébként nem túl vonzó célokat kitűzni magunk elé, hiszen – gondoljuk – pontosan erre való az akaraterő, ez különbözteti meg a gyengét az erőstől, a jellemest a jellemtelentől.


    Nehogy valaki félreértsen: a fontos dolgok véghezvitelére irányuló elszánt igyekezet természetesen szerintem is elengedhetetlen része az életnek. Ha felelősen akarunk élni, olykor kénytelenek vagyunk nem túl vonzó célokkal is foglalkozni. Az viszont tragikus, ha Isten akaratát is a „nem túl vonzó, de kényszerű” kategóriába soroljuk. Csoda-e, ha vegyes érzelmeket vált ki belőlünk az Isten akaratának való teljes önátadás gondolata? Méghogy megvalósítsam Isten rám vonatkozó elképzeléseit! Mintha keserű pirulát kellene bevennem!


    Szerencsére a választásnak léteznek olyan formái is, amelyek kevésbé építenek az akaraterőnkre és az eltökéltségünkre. Ezekkel majd későbbi fejezetekben foglalkozunk. Ám előbb fontos lenne megértenünk a természetes döntési folyamataink korlátait. Hiszen amíg az akaratosság veszélyeit nem ismerjük fel, a készséges önfeladás életadó szabadságát sem tapasztalhatjuk meg.


    AKARATOSSÁGUNK SÖTÉT OLDALA


    Mindig is szerettem a tengeri kalandokról szóló beszámolókat, mert érdekelt, milyen kihívásokkal dacolnak a hős férfiak (és néha nők is), miközben a természet kíméletlen erőivel szembeszállva, az életükért küzdve próbálnak eljutni a céljukig. Ezek a történetek azóta is inspirálóan hatnak az édesvízi vitorlázás terén tett szerény próbálkozásaimra. A hajóm és önmagam határainak feszegetésére ösztönöznek, ugyanakkor a kalandvágyamat is kielégítik, így tehát a valós veszélyeket nyugodt szívvel meghagyhatom másoknak.


    Herman Melville Moby Dick című regénye a maga műfajában gyerekkorom óta a kedvenceim közé tartozik. Mindig is kedveltem Ahab kapitányt, a világirodalom közismert, erős akarattal megáldott alakját. Nem szívesen, de bevallom: tőlem sem áll távol a rá jellemző makacsság. Konok ámokfutása azonban még azok számára is figyelemre méltó, akik nem osztoznak ebben a tulajdonságában.


    Ahab, a Nantucketből kihajózó tizenkilencedik századi bálnahalászhajó, a Pequod kapitánya vasakarattal megáldott ember. „Öreg Mennydörgés” – ahogyan a legénysége nevezi – megrögzötten üldözi a bálnát, amely korábban leharapta a lábát. Elhatározásában még zendülésre kész legénysége sem ingathatja meg. Semmi sem állhat az útjába, sőt vakmerő bátorsággal hívja ki maga ellen az isteneket, hogy térítsék el a szándékától, ha tudják:


    Ti leütöttetek, én újra talpon vagyok; de ti elfutottatok és elbújtatok. Jöjjetek elő gyapotzsákjaitok mögül… gyertek és próbáljatok félrehajolni előlem. Félrehajolni előlem? Nem tudtok félrehajolni előlem, hacsak önmagatok elől is félre nem hajoltok… A kitűzött célomhoz vivő úton vassínek vannak lefektetve, s a lelkem kerékvájata ezeken rohan.3


    Ki ez az ember, akinek a vezérelve: „Amire mertem vállalkozni, vállalkoztam, s amire vállalkoztam, azt megteszem”?4 Nos, ő egy személyben minden férfi és nő, épp csak valamivel merészebb, csökönyösebb és mániákusabb a célja elérése érdekében. Maga a fékevesztett akaraterő, akinek a példáján keresztül megismerhetjük a legfőbb jónak kikiáltott akarat veszélyeit. Bemutatja, mit jelent a szeretet kontrollját nélkülöző, önérdekből fakadó autonóm akarat rabságában élni.


    VAGY ÚGY, AHOGY ÉN AKAROM, VAGY SEHOGY


    Választás és akarat dolgában – akár tudatában vagyunk, akár nem – valamennyien hasonlítunk kissé Öreg Mennydörgésre. Mindannyiunkban lakik egy, a kezét ökölbe szorító, makacsul összezárt szájú, dacos tekintetű kétéves, mindössze abban különbözünk, mennyi életerő ragadt belénk, és hogyan juttatjuk azt kifejezésre.


    Talán az olvasó is ismeri annak a kétévesnél valamivel idősebb, de még dackorszakát élő kisfiúnak a történetét, aki őrülten rohangászik keresztül-kasul a házban. Megkergeti a macskát, ugrál a bútorokon, piszkálja a testvérét, nyaggatja az édesanyját. Az anya újra meg újra megkéri, hogy hagyja abba a rohangálást, nyugodjon meg és üljön le szépen, de a fiú nem fogad szót. Az anya megelégeli és – talán a kelleténél kissé hangosabban és erélyesebben – a karjánál fogva megragadja a gyereket, a lábához ülteti és ráparancsol, hogy egyetlen porcikáját se merje megmozdítani.


    Ültéből felnézve a kisfiú karba font kézzel, dacosan válaszol: „Talán úgy látszik, mintha ülnék, de magamban én akkor is állok!”


    Mindannyian tizennyolc és harminchat hónapos korunk körül fedeztük fel az akaratérvényesítés csábító lehetőségét, majd a legtöbben egész életünkön át próbáljuk meghaladni azt magunkban.


    Akaratosságunk mértéke az önszabályozási képességünktől függ, ami pedig a második életévben kifejlődő izomszabályozásban gyökerezik. Aki tudja, milyen újra meg újra lehajolni és fölvenni a földről az etetőszékben ülő kisgyerek által lehajigált tárgyakat, azzal is tisztában van, hogy a szorítás-elengedés végtelenül élvezetes játék. Ám nemcsak játék, hanem a választás, cselekvés, irányítás folyamatának kísérleti úton való elsajátítása is egyben. A hólyag és a belek ürítésének akaratlagos szabályozása szintén nagyjából ebben a korban alakul ki, és a gyermek ekkor hozza meg első döntéseit az akarat mint az irányításért vívott harc fegyverének használata és a hajlandóság között, amit Erik Erikson az „elengedés és élni hagyás” nyugodt döntésének nevez.5


    A normális pszichés fejlődés elengedhetetlen feltétele, hogy megtanuljuk érvényesíteni az akaratunkat. Ez az emberi cselekvőképesség egyik alapja: képesek vagyunk választani, cselekedni és felelősen élni. Ahhoz, hogy le tudjunk mondani az akaratunkról, előbb rendelkeznünk kell vele. Az akarat hatalmát felfedező kisgyermek láttán az én, valamint a választás, az elhatározás és a cselekvés képességének a kifejlődését követhetjük nyomon – ez csupa olyan alapkészség, amely életképessé tesz bennünket.


    Az akaraterőt felnőttek esetében csodálatra méltó tulajdonságnak tekintjük. Elismeréssel adózunk mindenki előtt, aki képes kitartani a fogyókúrája, az edzésterve vagy a lelkigyakorlata mellett. Csodáljuk azt, aki cselekvést kívánó nehézségekkel szembesülve képes ellenállni a tétlenség kísértésének. Tiszteljük az ismerősünket, aki megtervezi a napjait, és ragaszkodik a terveihez, akiből pedig hiányzik az efféle következetesség, azt nem elég erős jellemnek ítéljük meg.


    Azonban míg a döntés és a kitartás képessége valóban a pszichés és spirituális érettség elengedhetetlen feltétele, az akaraterőt könnyű túlértékelni. Van ugyanis egy rosszindulatú oldala is.


    A ROSSZINDULATÚ AKARATOSSÁG


    Gondoljunk például Júdásra, akinek az életét – bár végül a Jézus elleni árulása határozta meg – érdemes mélyebben is megvizsgálnunk, ha szeretnénk a személyét és tettét jobban megérteni.


    Az első tanítványok mind más-más okból mondtak igent Jézus hívására, hogy kövessék. Annak ellenére, hogy a huszonegyedik század nézőpontjából csupán korlátozott pszichológiai elemzésre nyílik lehetőségünk, nyugodtan kijelenthetjük, hogy eredetileg Júdás sem az árulás szándékával lett Jézus követőjévé, később siklott ki.


    Ezt a tanítványt eleinte a többiekhez hasonlóan lenyűgözte Jézus személye, mert senkihez sem volt fogható, akivel addig találkozott. Olyan hatalommal beszélt, hogy nem lehetett nem odafigyelni rá (Máté 7,29), és volt benne valami, ami miatt mindenki vagy szerette vagy gyűlölte, vagy a világ végére is követni akarta őt, vagy megölni. Nehezen lehetett – és nem lehet ma sem – semleges álláspontot elfoglalni a személyét illetően. Júdás számára azonban nem volt kérdés, melyik oldalra álljon, követni akarta Jézust. Meglátta benne a lehetőséget, hogy népe legnagyobb reménységének betöltője legyen.


    A Palesztinában élő első századi zsidóság kénytelen volt elfogadni a tényt, hogy egy másik hatalom által megszállt országban él. A zsidók jellemzően izzó haraggal és nehezteléssel gondoltak a rómaiakra, és már nagyon vágytak rá, hogy felszabaduljanak az elnyomásuk alól. Nemzedékeken át várták a Messiás eljövetelét, aki – úgy vélték – megszabadítja majd őket az ellenségeiktől, és a dicsőséges jövő felé vezeti népét. Azok számára, akikben még pislákolt némi remény, Jézus színre lépésével épp elérkezettnek látszott a szabadulás pillanata.


    Júdásban is felébredt a lelkesedés. Már a Jézussal való megismerkedése előtt is szenvedélyes ember lehetett: bibliatudósok szerint kapcsolatban állhatott a zsidók radikális, rómaellenes nacionalista csoportjával, a zelótákkal. Legalább még egy tanítványról – Simonról (Máté 10,4) – tudjuk, hogy ehhez a csoporthoz tartozott. Nem nehéz belátni, miért vonzhatta Jézus a zelótákat: a zsidók várva várt „királya” ígéretét látták benne.


    Valószínű, hogy éppen ez a reménység lehetett Iskáriótes Júdás akaratosságának központi eleme. Egyszer csak eljött ugyanis a pillanat, amikor nyilvánvalóvá vált, hogy a Jézusra vonatkozó várakozásai különböznek Isten tervétől. Ha nem ragaszkodott volna olyan konokul a saját elképzeléséhez, az Isten akaratában rejlő mélyebb reménységre cserélhette volna ezt a csalódottságát, és így megtörhette volna a halálspirált, amelybe végül belesodródott. De nem így történt.


    Valószínűleg a saját elképzeléséhez való makacs, akaratos ragaszkodás állhatott az árulása hátterében. Úgy tűnik, abban reménykedett, hogy Jézus politikai messiásként lép majd fel, és a Róma elleni lázadás élére állva visszaszerzi a zsidó nép becsületét. Ha így volt, talán – egyfajta kétségbeesett próbálkozásként – azért adta fel őt a római hatóságoknak, hogy kimozdítsa passzivitásából. Azt remélhette, hogy a letartóztatástól tartva Jézus majd lerázza magáról a rátelepedett letargiát, és kivételes képességeit népe felszabadítására fordítja. De az is lehet, hogy egyszerűen neheztelt rá, amiért nem teljesítette be tanítványa elvárásait.


    A helyzet az, hogy az akaratosság nem más, mint egyfajta nyers erő, amely arra ösztökél, hogy előtérbe helyezzük önmagunkat, és mint ilyen, spirituális és pszichés szempontból egyaránt destruktív. Nem összetévesztendő a meggyőződésből fakadó cselekvéssel vagy a szükségszerű, de nehéz helyzetekben való kitartással; nem más, mint makacsság és hajthatatlanság. Ez a bennünk élő Ahab kapitány, aki száját összeszorítva nem hagy és nem enged. Az elbizakodott, dölyfös énünk, amely úgy viselkedik, mintha a világegyetem ura és parancsolója lenne.


    Ha belegondolunk, az akaratosság inkább valami ellen, mint valamire irányul. Az akaratos énem nem hajlandó leállni, és akkor is írásra kényszerít vagy befejezteti velem az előadásra való készülést, amikor a lelkem már kiszáradt, és a testem figyelmeztet, hogy szünetet kellene tartanom. A hajlandóság lelkülete ugyanakkor arra indít, hogy álljak meg egy pillanatra, forduljak oda Istenhez, és nyíljak meg előtte: engedjem, hogy szóljon, ha aznapra be kellene fejeznem az írást vagy ki kellene dobnom az előadásvázlatomat, és meg kellene várnom, míg egy új ötlet eszembe jut. Az akaratosság mindkét helyzetben arra késztet, hogy harcoljak a munka szüneteltetése, a testem jelzései és az Isten Lelkére hangolódás ellen. Ha viszont hajlandó vagyok megadni magam, akkor inkább a megnyílást választom, elengedem, amit elhatároztam magamban, és az Istennel való együttműködés mellett döntök.


    Az akaratosság mottója: „Vagy úgy legyen, ahogy én akarom, vagy sehogy”, ez pedig nem szabadsághoz, hanem halálhoz vezet. Ez nem más, mint lázadás, a megváltást nem ismerő kétéves kisgyerek lenyomata, aki dacosan kuporog a lelkünk sötét zugában, nem hagy és nem enged. Keresztény szóhasználattal úgy mondanánk, hogy nem vagyunk hajlandók kimondani az elengedés imáját, amire Urunk tanított bennünket: „Ne úgy legyen, ahogyan én akarom, hanem amint te.”

